મધ્યકાલીન ભારતીય ઇતિહાસમાં અકબર અને ઔરંગઝેબ બે અંતિમો કે સામસામેના છેડાનાં વ્યક્તિત્વો છે. અકબરને તેના ઉદારમત અને સાંપ્રદાયિક સૌહાર્દ માટે યાદ કરાય છે, તો ઔરંગઝેબને તેની ધાર્મિક કટ્ટરતા અને આક્રમક વલણ માટે. ઔરંગઝેબનાં યુદ્ધો નિમિત્તે તેના પ્રારંભિક જીવન વિશે થોડી વાત થવી જોઈએ. મુઘલ યુગના આમ તો છેલ્લા ગણાય તેવા આ બાદશાહ ઔરંગઝેબ વિશે ૧૧ વર્ષની મહેનત બાદ સૌથી પ્રમાણભૂત પુસ્તક - "ઔરંગઝેબનો ઈતિહાસ" (ચાર ભાગમાં) નામથી સર જદુનાથ સરકારે લખ્યું છે. ઔરંગઝેબનું આખુંનામ મુહિયુદ્દીન મુહમ્મદ ઔરંગઝેબ અને શાહજહાં અને મુમતાઝ મહલનાં ૧૪ સંતાનોમાં છઠ્ઠા તરીકે ગુજરાતના દાહોદમાં થયો હતો. ઔરંગઝેબના દાદા જહાંગીર મુઘલ રસાલા સાથે ગુજરાતથી આગ્રા પરત ફરી રહ્યા હતા ત્યારે ૨૪ ઓક્ટોબર ૧૬૧૮ના રોજ દાહોદમાં જનમ્યો, પણ શાહજાદા તરીકે તેના જન્મની ભપકાદાર ઉજવણી ઉજજૈનમાં થઇ હતી. ઔરંગઝેબના જન્મસ્થાન દાહોદમાં તેના જન્મની સ્મૃતિ જાળવી રાખવા માટે મુસાફરોના વિશ્રામ માટે સરાઈ બાંધવામાં આવી હતી.